b'\n_START_ARTICLE_\nNorsk kommunikasjonsforening\n_START_SECTION_\nHistorikk\n_START_PARAGRAPH_\nForeningen ble dannet ved at Norsk Forening for Informasjon og Samfunnskontakt (Informasjonsforeningen) og Forum for Offentlig Informasjon (FOI) ble sl\xc3\xa5tt sammen i 1999. _NEWLINE_Informasjonsforeningen hadde blitt dannet i 1982 ved sammensl\xc3\xa5ingen av Norsk Public Relations forening, som hadde blitt etablert i 1949, og Norske Bedriftsavisers Redakt\xc3\xb8rforening. _NEWLINE_Forum for Offentlig Informasjon hadde blitt opprettet i 1975.\n_START_SECTION_\nForeningens form\xc3\xa5l\n_START_PARAGRAPH_\nKommunikasjonsforeningens form\xc3\xa5l er \xc3\xa5 styrke kommunikasjonsfaget og fremme profesjonell og etisk forsvarlig kommunikasjon. Foreningen tilbyr kurs, seminarer og medlemsm\xc3\xb8ter, og har et etisk r\xc3\xa5d som kan bist\xc3\xa5 med r\xc3\xa5dgivning. Grunnlaget for foreningens profesjonsetiske prinsipper er foreningens visjon, ambisjon og verdier.\n_START_SECTION_\nOrganisasjonen\n_START_PARAGRAPH_\nLandsm\xc3\xb8tet er foreningens h\xc3\xb8yeste organ. Det skal avholdes landsm\xc3\xb8te innen utgangen av april hvert annet \xc3\xa5r. M\xc3\xb8tet fastsetter m\xc3\xa5l og strategi for foreningens virke. Landsm\xc3\xb8tet fastsetter ogs\xc3\xa5 foreningens vedtekter, og velger et sentralstyre til \xc3\xa5 lede foreningen i perioden frem til neste landsm\xc3\xb8te. I april 2017 ble Gro Bogen Nilsen, som til daglig arbeidet i kommunikasjonsbyr\xc3\xa5et First House valgt som Kommunikasjonsforeningens nye styreleder, det vil si som leder for sentralstyret._NEWLINE_Foreningen har et sekretariat i Oslo som st\xc3\xa5r for den daglige driften. Sekretariatets medlemmer er l\xc3\xb8nnede ansatte i foreningen. Per 2018 er Therese Manus ansatt som daglig leder. Sentralstyret og r\xc3\xa5dene er derimot sammensatt av medlemmer som bidrar p\xc3\xa5 frivillig basis.\n_START_SECTION_\nLokallag\n_START_PARAGRAPH_\nKommunikasjonsforeningen har 10 lokallag rundt om i landet. Lokallagene drives av frivillige medlemmer. De har egne lokale retningslinjer, men styres i tr\xc3\xa5d med vedtektene som er vedtatt av landsm\xc3\xb8tet. Per 2018 finnes det ogs\xc3\xa5 tre studentlag i foreningen.\n_START_SECTION_\n\xc3\x85penhetsprisen\n_START_PARAGRAPH_\nNorsk Kommunikasjonsforening har siden 2015 \xc3\xa5rlig utdelt \xc2\xab\xc3\x85penhetsprisen\xc2\xbb. Navnet p\xc3\xa5 prisen m\xc3\xa5 ikke forveksles med \xc2\xab\xc3\x85penhetsprisen\xc2\xbb som deles ut av Mental Helse Norge. Foreningen beskriver selv kriteriene for k\xc3\xa5ringen som f\xc3\xb8lger:_NEWLINE_\xc2\xab\xc3\x85penhetsprisen skal g\xc3\xa5 til organisasjoner, institusjoner, bedrifter eller enkeltpersoner som har bidratt til \xc3\xa5 synliggj\xc3\xb8re og fremme \xc3\xa5penhet og innsyn i forhold ved det norske samfunnet.\xc2\xa0 Prisen skal l\xc3\xb8fte frem gode eksempler p\xc3\xa5 \xc3\xa5penhet som kan motivere og inspirere andre til \xc3\xa5 v\xc3\xa6re \xc3\xa5pne.\xc2\xbb_NEWLINE_Blant personene som har mottatt denne prisen er helses\xc3\xb8steren Tale Maria Krohn Engvik, bedre kjent som \xc2\xabHelsesista\xc2\xbb, som fikk prisen i 2017.\n_START_SECTION_\nDen nordnorske kommunikasjonsprisen\n_START_PARAGRAPH_\nI tillegg til \xc3\x85penhetsprisen deler foreningen ut \xc2\xabDen nordnorske kommunikasjonsprisen\xc2\xbb. I 2016 ble denne prisen tildelt Finnmarksl\xc3\xb8pet, \xc2\xabfor solid kommunikasjonsarbeid gjennom flere \xc3\xa5r\xc2\xbb. Det var da fjerde gang at prisen ble utdelt.\n_START_SECTION_\nTidligere pris\n_START_PARAGRAPH_\nKommunikasjonsforeningen delte tidligere ut \xc2\xabKommunikasjonsprisen\xc2\xbb som en landsdekkende pris. Dav\xc3\xa6rende partileder for og parlamentarisk leder i Sosialistisk Venstreparti, Kristin Halvorsen, mottok denne prisen i 2002.'